**Informatīvais ziņojums par “Līguma par augstākās izglītības kvalifikāciju automātisku atzīšanu parakstīšanas procedūru”**

2021.gada 4.marta sēdē Ministru kabinets atbalstīja līguma par augstākās izglītības kvalifikāciju automātisku atzīšanu (turpmāk – Līgums) projekta parakstīšanu, Likumprojektu „Līgums par augstākās izglītības kvalifikāciju automātisku atzīšanu” un pilnvaroja toreizējo izglītības un zinātnes ministri Ilgu Šuplinsku parakstīt Līgumu (prot. Nr. 23, 47. §).

Tika plānots, ka, mazinoties COVID-19 saslimšanas izplatībai valstīs un atceļot noteiktos šķēršļus ceļošanai un pasākumu organizēšanai klātienē, kas bija un joprojām ir noteikti epidemioloģiskās situācijas dēļ, līgumu varēs parakstīt klātienē. Tā kā Līgums ir uzskatāms par zināma veida novitāti automātiskās atzīšanas jomā, par ko ir liela starptautiska interese, līgumu ir nepieciešams parakstīt pēc iespējas ātrāk. Līguma parakstīšanu un ar to saistītās procedūras, kā arī īstenot publiskās komunikācijas pasākumus, kas ir nozīmīgi šajā gadījumā, ir apņēmies veikt Beniluksa valstu Sekretariāts (turpmāk – Sekretariāts), kas vadīja un koordinē iesaistīto Pušu[[1]](#footnote-1) deleģēto augsta līmeņa ekspertu darba grupu (turpmāk – Ekspertu darba grupa).

Ņemot vērā iepriekš minētos apstākļus un to, ka arī rudenī ir grūti plānot Līguma parakstīšanas pasākumu klātienē nenoteiktās situācijas dēļ, pēc Sekretariāta ierosinājuma Ekspertu darba grupa vienojās, ka līgumu varētu parakstīt, apmainoties vēstulēm (*exchange of letters*). Šis informatīvais ziņojums apraksta procedūru, kā tiek parakstīts Līgums, apmainoties vēstulēm, ņemot vērā šos neordināros apstākļus.

Šāda Līguma parakstīšanas procedūra paredz, ka katra Puse nosūta valdības vārdā pilnvarota ministra parakstītu vēstuli, ko angļu valodā ir sagatavojis Sekretariāts, kas atbilstoši līgumā noteiktajam ir Depozitārijs. Pats Līguma teksts netiek parakstīts, bet Līgums visās Pušu valodās tiek pievienots vēstulei. Plānots, ka vēstules teksts tiek parakstīts angļu un latviešu valodā. Vēstule par Līguma par augstākās izglītības kvalifikāciju automātisku atzīšanu parakstīšanu angļu un latviešu valodā ir pievienota šim informatīvajam ziņojumam.

Parakstītā vēstule kopā ar līguma tekstu Pušu valodās kā pielikumiem, tiek nosūtīta Depozitārijam. Līgums tiks uzskatīts par parakstītu Briselē, ņemot vērā datumu, kad Depozitārijs būs saņēmis pēdējo Puses parakstīto vēstuli. Pēc tam Depozitārijs nosūtīs katrai Pusei apliecinātu Līguma kopiju, kas būs visās Pušu valodās un uz kurām nebūs ministru parakstu, jo viņi parakstīs tikai augstāk minēto vēstuli. Vienlaikus ir jāuzsver, ka Līguma tekstā netiek veiktas nekādas izmaiņas, un tam joprojām ir noteikts ierobežotas pieejamības statuss līdz Līguma parakstīšanai.

Kad Puses saņems apliecinātu Līguma kopiju no Depozitārija, tās varēs veikt savas nacionālās procedūras, lai līgums stātos spēkā. Latvijā šī procedūra nemainās – pēc tam, kad Depozitārijs būs paziņojis faktu par visu Pušu līguma parakstīšanu, un Izglītības un zinātnes ministrija būs saņēmusi apliecināto Līguma kopiju, tā tiks iesniegta Valsts kancelejā, lai tālāk to iesniegtu Saeimā.

Ņemot vērā to, ka 2021.gada 3.jūnijā Saeima par izglītības un zinātnes ministri apstiprināja Anitu Muižnieci, vienlaikus tiek precizēts protokollēmums un pilnvarojuma vēstule izglītības un zinātnes ministram Latvijas Republikas vārdā parakstīt Līgumu par augstākās izglītības kvalifikāciju automātisku atzīšanu.

Pielikumā:

1. MK protokollēmuma projekts uz 1 lpp.;
2. Vēstule par Līguma parakstīšanu angļu val. uz 1 lpp.;
3. Vēstule par Līguma parakstīšanu latv.val. uz 1 lpp.;
4. Pilnvaras projekts latviešu val. uz 1 lpp.;
5. Pilnvaras projekts angļu valodā uz 1 lpp.

Izglītības un zinātnes ministre Anita Muižniece

Vizē Valsts sekretārs Jānis Volberts

Sagatavotājs:

Augstākās izglītības, zinātnes un inovāciju departamenta

vecākā eksperte

Daiga Ivsiņa

e-pasts: Daiga.Ivsina@izm.gov.lv

tālr.: 67047874

1. Šeit un turpmāk Puses: Beļģijas Karaliste, ko pārstāv: Flandrijas valdība, Franču kopienas valdība, Vāciski runājošās kopienas valdība, Igaunijas Republika, Latvijas Republika, Lietuvas Republika, Luksemburgas Lielhercogiste, Nīderlandes Karaliste. [↑](#footnote-ref-1)